**Beszámoló**

**a 2024-2025-ös nevelési évről**



AKNAINÉ SZÓDA KRISZTINA

főigazgató

Tisztelt Képviselőtestület!

Elkészítettem a Tokodi Mesevár Óvoda – Mini Bölcsőde és Bölcsőde 2024/2025-ös nevelési évre vonatkozó beszámolóját, melyet ezennel benyújtok.

|  |  |  |
| --- | --- | --- |
| ALAPADATOK | SZÉKHELY ÓVODA  TOKOD | TELEPHELY  TOKOD-ÜVEGGYÁR |
| Óvodai nevelésben részt vesz | 97 | 33 |
| Sajátos Nevelési Igényű gyermek (SNI) | 4 | 2 |
| Alapító okirat szerinti maximális felvehető gyermeklétszám | 125 | 50 |
| Napi nyitva-tartás | 5:00 – 16:00 | 5:00 – 16:00 |
| Óvodai csoportok száma | 5 | 2 |

Szöveges értékelés:

A fenti adatok a jelenlegi (2025.05.31.) statisztikai létszámot mutatják, amely meghatározta a finanszírozási összeget.

Székhelyintézményünkben 15 BTM-es (beilleszkedési, tanulási és magatartási problémával diagnosztizált) gyerekünk volt az évben. 2 gyermek tatabányai vizsgálata folyamatban van, ott állapítják majd meg, hogy SNI-s kategóriába kerülnek-e? Az eddigi szakvélemény alapján egyéni fejlesztésben részesültek a csoportban (az óvónő által) vagy csoportjukból kiemelve. Az utazó fejlesztőpedagógust a szakszolgálat nem tudta biztosítani, így a gyermekeket a szülő hordta a szakszolgálathoz.

A székhely intézményben az év folyamán 4 SNI-s (sajátos nevelési igényű) gyermek volt, a gyógypedagógusok ebben az esetben sem tudtak helyben fejleszteni, így a gyermeket a szülőnek kellett vinnie a fejlesztésre. A gyógypedagógus költségét az óvoda költségvetése fedezte.

Telephelyi intézményünkben 1 BTMN-es gyermek volt, és 2 SNI-s.

Év közben 3 új gyermek érkezett az óvodánkba más intézményből, 2 Tokodra, 1 Üveggyárba.

A kiscsoport létszáma is folyamatosan változott az év folyamán, év közben felvettünk 2,5 éves gyermekeket is, akiknél a szülő munkába állása indokolta a gyermek felvételét.

**Feladatellátást jellemző adatok, férőhely kihasználtság**

|  |  |  |  |
| --- | --- | --- | --- |
|  | Óvodás gyermekek létszámmutatói | | |
| A feladatellátási hely megnevezése | | Tokod | Tokod-Üveggyár |
| Felvehető maximális létszám | | 125 | 50 |
| Óvodai csoportok száma | | 5 | 2 |
| Időpont  Óvodás gyermekek létszáma | | 2024.09.01. 2025.05.31.  90 97 | 2024.09.01 2025.05.31.  31 33 |
| Tényleges gyermeklétszám alapján meghatározott csoport átlaglétszám (fő/csoport) | | 19,4 | 16,5 |
| SNI-s gyermeklétszám | | 2 4 | 1 2 |
| SNI-s gyermek  (2 főnek számít)  SNI-s gyermek  (3 főnek számít) | | 0 1  2 3 | 1 1  1 |
| Étkező gyermekek létszáma | | 97 | 33 |
| Szülői nyilatkozat alapján térítésmentesen étkező gyermeklétszám | | 85 | 30 |
| Speciális étkezést igénylő gyermeklétszám | | 2 | - |
| Veszélyeztetett gyermekek | | - | - |
| Rendszeres gyermekvédelmi támogatásban részesülők létszáma | | 10 | 2 |
| HHH  (halmozottan hátrányos helyzetű) gyermekek | | 2 | - |

*A szöveges értékelés a továbbiakban csak a tokodi székhelyintézmény óvodai részére vonatkozik. A bölcsődére vonatkozó beszámolót a bölcsődei szakmai vezető, a telephely szakmai beszámolóját a telephelyi óvoda pedagógusa készítette el, ezeket a beszámolóm végén mellékelem.*

Az előírások szerint az óvodai minimális csoportlétszám 13 fő, a maximális 25 fő.

A csoportlétszámok a következőképpen alakultak a 2024/25-ös nevelési évben:

Kiscsoport: (*Méhecske csoport*) 25 gyermek

Középső csoport: *(Süni csoport*) 14 gyermek, ebből SNI-s 1 gyermek

Középső csoport: (*Cica csoport*) 17 gyermek

Nagycsoport: (*Lepke csoport*) 18 gyermek, ebből SNI-s 3 gyermek

Nagycsoport: (*Maci csoport*) 23 gyermek

A gyermekek többségében rendszeresen jártak az év során óvodába, a hiányzásokat az SZMSZ-ben és a Házirendben meghatározott szabályoknak megfelelően a szülő és/vagy kezelőorvos igazolta. 10 napot meghaladó igazolatlan hiányzás 1 esetben volt, a jelzést megtettük a családsegítő szolgálatnak, majd megtörtént a hivatalos eljárás a család felé.

A következő nevelési évben (2025/26) szeptember elején 48 új kiscsoportos gyermek kezdi meg az óvodát. (Ez a létszám a két óvodára vonatkozik: Tokodon 38 gyermek, Üveggyárban 10 gyermek kezd majd). Ebből 5 gyermek kerül át a bölcsődéből (ők óvodakötelesek). 1 gyermek most még nem kezd szeptember elején, de ősszel ő is betölti a 3. életévet és megkezdheti az óvodát. 2025 januárjában a kicsoportba 7 olyan gyermeket vettünk fel, akik nem voltak óvodakötelesek.

Évről évre emelkedik a **problémás gyermekek** száma. Az idei évben már 4 gyermekünk volt, akik gyermekkori autizmussal lettek diagnosztizálva (ők az SNI kategóriában vannak és a létszámadatoknál 2 vagy 3 gyereknek számítanak)

Alapító okiratunk szerint integráló óvodaként kell működnünk, de ehhez számos feltétel hiányzik:

* A logopédiai feladatokat a dorogi szakszolgálat által kinevezett logopédus látta el az év folyamán, heti egy alkalommal intézményünkben. Az utazó fejlesztőpedagógust 2024-25-ös nevelési évben a szakszolgálat továbbra sem tudta biztosítani, emiatt a BTMN-es gyermekek szüleinek be kellett hordani Dorogra a gyermeket fejlesztésre. Az SNI-is gyermekek fejlesztését mi láttuk el, de a gyógypedagógusok nem tudták biztosítani ebben az esetben sem a kijárást, így a gyermekeket a szülőnek kellett elvinni a fejlesztésre.
* Az óvónők a nevelési év során gyermekenként egyéni fejlesztési tervet készítettek, így egészítették ki a gyógypedagógus vagy a fejlesztőpedagógus munkáját. Az óvónők önképzéssel, szabadidejükben, szakemberek segítségével megpróbálnak felkészülni az integrációra, de a mindennapi munka mellett nagy kihívást jelent a pedagógusoknak ezzel a speciális feladattal megbirkózni. Amíg a csoportokban csak 1-1 fejlesztést igénylő gyermek volt, addig elegendőnek bizonyult ez az erőfeszítés, de jelenleg a több, egész embert lekötő problémás gyermek mellett ez már nem elegendő.

A **tankötelezettség** megkezdésének feltétele a gyermek iskolába lépéshez szükséges fejlettségének megléte, annak igazolása. A gyermek iskolába lépéshez szükséges fejlettségének jellemzőit az *Óvodai nevelés országos alapprogramja* és az erről szóló kormányrendelet határozza meg**.**

Tanköteles korba lépő gyermekek száma a 2024/25-ös nevelési évben: 41 fő

* ebből iskolai tanulmányait 2024 szeptemberében megkezdi 30
* szakértői bizottság véleménye alapján visszamarad 0
* Oktatási Hivatal által tankötelezettség alól felmentett 11

**Humán erőforrás (Tokod és Tokod-üveggyár)**

Óvodapedagógusok engedélyezett álláshelyeinek száma **11,7** **fő**

**Ténylegesen alkalmazott óvodapedagógus** **10** **fő**

Minősítések Pedagógus I. 4 fő,

Pedagógus II. 6 fő

ebből

* intézményvezető 1
  + helyettes 1
  + vezetői szakvizsgával rendelkező óvodapedagógus 4
  + óvodai munkaközösség vezető 1

**Pedagógiai asszisztens** 3

ebből

* 1 telephelyen, óvónői álláshelyen alkalmazva 1
* 1 gyógypedagógiai asszisztens székhelyen (GYES-en lévő óvónő álláshelyén) 1

Óvodai pedagógiai munkát segítő

* Dajka 7
* Óvodatitkár 1
* Konyhás 2
* Dajka-takarító és bölcsődei kisegítő 1

Megbízási szerződéssel foglalkoztatottak:

* + kertész 2
  + fejlesztő-gyógypedagógus 3

Szöveges értékelés:

A székhelyen 5 óvodai csoport működik, ebből

* kettő csoportban 2 óvónő és 1 dajka,
* egy csoportban 1 óvónő és 1 dajka,
* kettő csoportban 1 óvónő, 1 pedagógiai asszisztens és 1 dajka

1 óvónő, 1 gyógypedagógiai asszisztens és 1 dajka

végezte az oktató-nevelő munkát. 2 csoportban nyugdíjas óvónőt alkalmazunk a pedagógushiány miatt.

Kettő nyugdíjas óvónő szerződése 2025.08.31-ig szól, egy nevelési évet még szeretném alkalmazni őket. Felkészült pedagógusok, jó és megbízható munkaerők. Egy óvodapedagógus szintén nyugdíj mellett dolgozott úgy, hogy 2024 augusztusában nem szakította meg munkaviszonyát 40 év után.

A gyógypedagógiai asszisztenst is 1 éves szerződéssel alkalmazom, mivel GYES-en lévő óvónő álláshelyén van. Munkaviszonyát további 1 évvel tervezem hosszabbítani.

Nyár folyamán két kolléga nyugdíjazása indul el, mindketten az üveggyári telephelyen dolgoznak óvónőként és pedagógiai asszisztensként. Az óvónő kolléga maradni fog még egy

évet. A pedagógiai asszisztens szeptembertől felmentését tölti és december 31.-el megy nyugdíjba.

A logopédiai ellátás helyben valósult meg, a logopédus heti egy délelőttöt töltött az óvodában. Munkája többségében eredményes volt, nagyon jó kapcsolatot alakított ki a szülőkkel, tanácsadással és otthon végzendő feladatokkal látta el őket.

**Vezetők**

A vezetői feladatok ellátása mellett heti rendszerességgel délutánonként segítettem a csoportok munkáját, illetve kollégáim hiányzása (betegség, szabadság) esetén helyettesítettem őket a csoportjukban.

Az óvodavezető-helyettes intézményi hatáskörét Szervezeti és Működési Szabályzat tartalmazza. Az intézményvezető-helyettesi pozíciójában változás történt. 2024 szeptember 1-től Horváthné Láris Bernadett lett az óvodavezető helyettese. A változást az indokolta, hogy a székhelyintézményben több a feladat, amelyet így napi szinten tudtunk egyeztetni, átbeszélni. Az *Ovikrétá*val kapcsolatos szakmai adminisztrációs feladatokat a helyettes ellenőrzi, valamint szabadságomon helyettesít. Az üveggyári intézményben Nyers Ferencnével továbbra is napi szintű a kommunikáció, telefonon, e-mailben és személyesen is folyamatosan tartottuk a kapcsolatot, egyeztettünk. Az adminisztrációs feladatokat a székhelyintézményben végezzük.

**Munkaközösségek**

A 2024/25-es nevelési év során a **szakmai munkaközösség** kiemelt feladata az *„Anyanyelvi nevelés*” volt. Anyanyelvünk sokrétű, az egyén és a közösség nélkülözhetetlen jelrendszere, gondolataink közlésének eszköze, amelyet a gyermek tevékenység közben, szocializáció során sajátít el, nyelvi-, illetve metakommunikáció formájában. Kiemelt feladatunk volt az év folyamán olyan kommunikációs helyzetek teremtése, melyekben a meglévő anyanyelvi képességek differenciált, egyénre szabott fejlesztése folyhatott pl. játék, mese, bábozás, dramatizálás és anyanyelvi játékok segítségével, igazodva az életkori sajátosságokhoz.

Ebben a nevelési évben is aktívan működött a **szülői munkaközösség,** melynek működését a Közoktatási törvény határozza meg. A szülői munkaközösség elnökével folyamatos kapcsolatban vagyok, ha bármi észrevétel felmerült, akkor egyeztettünk és kéthavonta értekezletet tartottunk.

A szülőket érintő általános kérdésekben elsőként a szülői munkaközösségi elnök véleményét kéri ki az óvodavezető, és a szülők észrevételei, javaslatai is a szülői munkaközösség vezetőjén keresztül jutnak el az óvoda vezetőjéhez.

Az információáramlásnak ez a formája azért is kívánatos, mert megszűri, szelektálja az egyéni (gyakran szubjektív) szülői véleményeket. Egy szülő véleménye is fontos lehet, ha a munkaközösség tagjai támogatják, vagy éppen fordítva, ha egy szülő észrevételét a többiek pl. elfogultnak tartják, és a saját szintjükön elrendezik, már más formában tudják erről tájékoztatni az óvodavezetőt.

Az információáramlás a másik irányba is könnyebb lesz. Pl. a vezető a munkaközösség tagjait tájékoztatja elsőként a tervezett változásokról. Őket meggyőzve, az ő észrevételeiket figyelembe véve, az ő támogatásuk birtokában áll ki a szülők elé és így sokkal hatékonyabban tudja kommunikálni a változásokat.

Mindkét fél érdeke a jó együttműködés, amelynek célja a szülők és az intézmény közös munkájának elősegítése a gyermekek harmonikus fejlődése érdekében.

2024-25-ös nevelési évben négy alkalommal hívtam össze a szülői munkaközösséget, eredményesen meg tudtuk beszélni a felmerülő kérdéseket és a rendezvényeink szervezésében, lebonyolításában is nagyon jól tudtunk együttműködni, sok segítséget kaptam tőlük. Sajnos még mindig tapasztalom a „megkerülést”, ami azt jelenti, hogy a problémák, kérdések kapcsán nem hozzám fordulnak. Ebben az ügyben is kértem a munkaközösség elnökét: fogja jobban össze a szülői közösséget. Úgy érzékelem, ez már generációs probléma. Én törekedni fogok a jövőben is a nyílt kommunikációra.

**Balesetek, sérülések és megelőzésük**

A nevelési évben intézményünkben 8 napon túl gyógyuló gyermekbaleset nem volt. A körülményeket figyelembe véve ez a kollégáim fokozott figyelmének és a vakszerencsének is köszönhető.

Az udvaron lévő fa játékok minősítéséről, alkalmasságáról még mindig nem rendelkezünk hivatalos jegyzőkönyvvel, a felülvizsgálatra a továbbiakban is szükség lesz. A jelzést az Önkormányzat felé megtettük ez ügyben, bízom benne, hogy ez a probléma is orvoslásra kerül.

A gumitéglák nem töltik be védőszerepüket, a fészekhinta alatti homokba folyamatosan piszkítanak a macskák. A nagy mászóka szintén balesetforrás, nem az óvodás gyermekek magasságára lett kialakítva.

Az iskola/sportcsarnok falánál az ereszcsatorna hiánya továbbra is balesetveszély forrás a kialakult gödrök miatt. Ezt a problémát már többször jeleztem, de sajnos továbbra is fennáll.

Az öntött gumi KRESZ-pálya kialakítása valószínűleg álom marad, sajnos az anyagi forrást egyenlőre nem tudjuk megteremteni.

Az udvaron a fák többsége elöregedett, sok a száraz ág, amely szintén baleseti veszély- forrás. Ezt is jeleztem már, a megoldásra azt az ígéretet kaptam, hogy a nyár folyamán - a karbantartók segítségével - meg fog oldódni.

**Szakmai feladatok megvalósulása**

A 2024/25-ös nevelési évben az érvényes jogszabályi előírások, az óvoda Pedagógiai Programja és további dokumentumai (SzMSz, Házirend) szerint, a nevelőtestület közreműködésével összeállított éves munkatervben meghatározott célokat és a hozzájuk kapcsolódó feladatokat valósítottuk meg. Közös értékeink figyelembevételével, egységes elvek alapján folytattuk nevelési munkánkat. Vezetői oldalról hatékony kommunikációval és információmegosztással, valamint a feladatok arányos delegálásával és folyamatos ellenőrzéssel biztosítottam a kitűzött célok megvalósítását.

2024/25-ben a továbbképzési tervben megjelölt képzések megvalósultak. Az év folyamán online, több témakörben is képezték magukat az óvónők:

* tanfelügyelet,
* Ovi-Kréta rendszer használata, pedagógus értékelés
* viselkedészavar és agresszió, mi állhat a hátérben
* elsősegély az óvodában
* játékban megvalósuló lehetőségek ajánlása a képességzavarok megelőzéséhez
* családból az óvodába, a befogadás, beszoktatás időszaka dallal, mondókával
* környezettudatosság az óvodában

A dorogi szakszolgálat által szervezett előadásokon, illetve a dorogi Hétszínvirág óvoda (bázis intézmény) által szervezett előadásokon is részt veszünk. Ilyen volt pl. Deliága Éva *Kibillent gyermekek* című előadása 2025 áprilisában.

Havonta (minden hónap első hétfőjén) értekezletet tartottunk, mind szakmai jelleggel, mind pedig az elmúlt időszakok értékelése, illetve az aktuális programok, események tervezése szempontjából.

**Programok**

**Az éves munkatervben kitűzött programjaink értékelése a székhely intézményben**

**A programokról szóló beszámolót**

**Horváthné Láris Bernadett főigazgató helyettes készítette**

**„Anyanyelvi nevelés” terve és annak megvalósulása**

|  |  |  |  |  |  |
| --- | --- | --- | --- | --- | --- |
|  | **A PROGRAM MEGNEVEZÉSE** | | | **FELELŐSE** | **MEGVALÓSULÁSA** |
| **HÓ** | **NAP** |  |  |  |
| 1. | **202410.** | **18.** | Családi sportvetélkedő | Aknainé Szóda Krisztina  Papes Krisztina  Borka Klára | Az óvoda október 18-án Zsíroskenyér partyt szervezett, rendkívül gazdag élményeket kínált a családok számára. Az Együtt Tokodért Egyesület által biztosított fényfüzér varázslatos hangulatot teremtett. Pap Norbert fotóival megörökítette a nap legjobb pillanatait. A családoknak szánt ügyességi játékok, mint a krumplihordás, téglarakás, popsi ping-pong - szórakoztató módon ösztönözték a mozgást és a közös játékot. A hagymás zsíros kenyér, tea és gyümölcsök is kellemes, családias hangulatot teremtettek. A rendezvény zárásaként az eredményhirdetés és a díjak, mint az emléklapok, csokoládék és a győztes családok számára átadott kupák, még emlékezetesebbé tették a napot. Az aktív szülői részvétel és a pozitív visszajelzések azt mutatják, hogy az esemény valóban sikeres és értékes élményt nyújtott a résztvevők számára, valamint erősítette a közösség összetartását. Szalmabálák biztosítottak kényelmes pihenőhelyeket a fáradt családok számára, ahol leülhettek és pihenhettek egy kicsit az aktív játékok után. |
| 2. | 09.  **09.** | 30.  **27.** | Népmese napja  Ákom-Bákom bábcsoport előadása  A Kiskondás | minden óvodapedagógus  Aknainé Szóda Krisztina | A népmese világnapjáról megemlékeztünk közösen az aulában.  A magyar mesehagyományokat népszerűsíti ez a világnap. A gyerekek egész évben különböző népmeséket hallhattak nap, mint nap az óvodapedagógusainktól.  A **Népmese napja** az egyik legfontosabb alkalom az óvodákban, hogy megismerkedjenek a gyermekek a magyar népmesék világával. A bábozás remek módja volt annak, hogy életre keltsük a meséket, és a gyerekek számára még élvezetesebbé tegyük a mesélés élményét. |
| 3. | **10.** | **01**. | Idősek napján nagy csoportosok műsora | Horváthné Láris Bernadett | Az **Idősek Napja** alkalmából lepke csoportos óvodásaink műsorral tisztelegtek a szépkorúak előtt. Fontos hitvallásunk, hogy a gyerekek számára az idősek tisztelete és megbecsülése egy alapvető érték legyen, amit már fiatal korban el kell sajátítaniuk. Erősítsük a generációk közötti kapcsolatot, hogy tudják, milyen fontos szerepet töltenek be az idősek a közösségünkben. Nagyon jól sikerült kezdeményezés volt. Kérték az idősek, hogy a jövőben is részesei lehessenek az óvodások műsorának. |
| 4. | **10.** | **04.** | Állatok világnapja | minden óvodapedagógus | Az állatok világnapja alkalmából a környező tanyákra látogattak csoportjaink. Megismerkedhettek az óvodásaink az állatok élelmezésére beraktározott takarmánnyal, és az ezeket fogyasztó háziállatokkal.  Nagy élmény volt számunkra, hogy minden gyermek kipróbálhatta a traktort.  Megismerkedhettünk az állatokkal, megfigyelhettük testfelépítésüket, mi borítja testüket, megszámláltuk hány lábuk van, megbeszéltük mivel táplálkoznak, utánoztuk hangjukat. |
| 5. | **10.** | **25.** | Sündisznócska lovagol -óvónők bábozása | Wéber Bernadett | Ebben a nevelési évben bábcsoportot hoztunk létre, melynek aktív szervezője volt Wéber Bernadett, ő koordinálta a feladatokat. A díszletet Bádi Gertrúd készítette.  Az **óvodapedagógusok bábozása** egy különleges és hatékony eszköz az óvodai nevelésben. A bábok és a bábozás segítettek megragadni a gyerekek figyelmét, és játékos formában közvetítettek fontos tanulságokat, mint például a barátság, a tisztelet, az együttműködés vagy az érzelmek kifejezésének fontossága.  Aktív résztvevője volt: Tóth Zoltánné, Borka Klára, Horváthné Láris Bernadett, Szabóné Vágó Anna |
| 6. | **11.** | **11.** | Márton napi lampionos felvonulás | minden óvodapedagógus | Az óvodásokkal ellátogattunk a tokodi Szent Márton templomba, ahol Fazekasné Robotka Magdolna vezetésével megismerkedhettünk a történetével. Fülöp János libatenyésztő udvarába való látogatás igazi különleges élményt nyújtott a gyerekeknek, hiszen közvetlen kapcsolatba kerülhettek az állatokkal, és lehetőségük volt megfigyelni őket. A gyerekek különösen élvezték, hogy **kenyérrel etethették a libákat**. Az állatok etetése nemcsak szórakoztató, hanem segítette a gyerekeket abban, hogy kialakítsák a felelősség és az állatok iránti tisztelet érzését. Séta során megfigyeltük, hogy épülnek a búcsúban a hinták. Történeteket meséltünk Mártonról dramatikus játékkal. Komplex, változatos módon dolgoztuk fel ezt a témakört, amelyben lehetőség nyílt a gyerekek egyéni képességeinek fejlesztésére. Ezt követően november 11-én búcsú hétfőjén rendeztük meg az iskola, óvoda és önkormányzat szervezésével közösen a hagyományos Márton napi lampionos felvonulásunkat. Az iskola udvarán lilahagymás zsíroskenyérrel, forró teával vártuk a felvonulókat. Most is nagy izgalommal készültek kicsik és nagyok az egész települést megmozgató eseményre. Szebbnél szebb lámpásokkal világítottuk meg Tokod utcáit. Eredményt hirdettünk a lámpás készítő verseny részvevőinek, majd az óvó nénik táncházába invitáltuk vendégeinket. Fontosnak tartottuk a néphagyományok ápolását, átörökítését. |
| 7. | **11.** | **21.** | Tornyocska  óvónők bábozása | Wéber Bernadett | Elbúcsúztunk az őszi évszaktól az aulában az óvodapedagógusok közös bábozásával. Nagyon szép tornyocska díszletet készített Bádi Gertrúd Judit. |
| 8. | **11.** | **28.** | Ákom-Bákom bábcsoport előadása: A suszter manói | Horváthné Láris Bernadett | Színvonalas előadáson vettünk részt, a kis manók elvarázsolták a gyerekeket a Suszter műhelyében. |
| 9. | **12.** | **05.** | A Mikulás kesztyűje  Az óvónők bábozása | Wéber Bernadett | Idevarázsolták óvodapedagógusaink a piros ruhás ajándékozót, az állatok segítettek visszajuttatni a Mikulásnak az elveszett kesztyűjét. |
| 10. | 12. | 06. | Mikulásvárás | Aknainé Szóda Krisztina | A **Mikulás várása** az óvodában mindig egy izgalmas és varázslatos élmény a gyermekek számára. Megérkezett az óvodába a Télapó, ahol a gyerekek már nagy izgalommal várták. Versekkel, mondókákkal, dalokkal, rajzokkal köszöntötték. Tokod Nagyközség Önkormányzata biztosította a csomagokat. |
| 11. | **12.** | **17.** | Karácsonyi ünnep | minden óvodapedagógus | A karácsonyi várakozás időszakát az egész óvodában meghitten töltöttük, énekeltünk, verseltünk, meséink is karácsonyváró hangulatúak voltak. Többször elbáboztuk Jézus születésének történetét. Sokat beszélgettünk a szeretetről, családról, hagyományokról. Mézeskalácsot sütöttek az óvodások. Minden kis gyermek meglepetéssel készült a családjának. A karácsonyi ünnepség nemcsak ajándékokkal, hanem közösen megélt pillanatokkal is gazdagította a gyerekeket, az óvoda közösségét. Minden csoportba elérkezett a várva várt nap, az angyalka ajándékot hozott, és a gyönyörűen feldíszített karácsonyfát már napokkal előtte meghozta, hogy tovább gyönyörködhessenek benne óvodásaink. Mindenki a saját csoportjában közösen énekelt, verselt, majd a megterített asztalon sok finomság, sütemény, mézeskalács, gyümölcs várt minket. Szeretetben, meghittségben telt az ünnepünk. |
| 12. | 202501.  **02.** | 13-17  **03.** | Fogorvos látogatás | minden óvodapedagógus  (Tóth Zoltánné  Horváthné Láris Bernadett voltak a felelősök) | Lepke és maci nagy csoportos óvodások a fogorvosnál szűrővizsgálaton vettek részt.  Fontosnak tartottuk a megfelelő szájhigiénia megtanítását ill. a fogászathoz való pozitív viszony kialakítását. A csoportok ellátogattak a fogorvoshoz, ahol a gyerekek megkaptak minden szükséges információt, amit a fogaik egészségéhez tudniuk kell, természetesen mindezt az életkoruknak megfelelően tolmácsolva. Megtanulhatták a gyerekek a helyes fogmosás technikáját, a helyes szájápolást. Tudatosítjuk bennük: minél előbb elkezdenek gondoskodni a fogaik rendszeres ápolásáról, annál nagyobb esélyük van, hogy a fogaik egészségesek maradjanak. |
| 13. | 01.  **02.** | 20-24  **12.** | Könyvtár látogatás | minden óvodapedagógus | A lepke nagy csoportos óvodások Horváthné Láris Bernadett szervezésében könyvtár látogatáson vettek részt. Megismerkedtek a könyvtárral, felfedezhették milyen könyvek találhatóak a polcokon és mesét is hallgathattak, könyveket kölcsönöztek. |
| 14. | 2024 02.  **02.** | utolsó hete.  **21.** | Farsangi bál | minden óvodapedagógus | A farsangi bált minden csoport a saját szobájában tartotta. Farsangi díszekbe varázsoltuk öltözőnket, szobánkat. Ismerkedtünk a népi hagyományokkal, szokásokkal.  Különböző jelmezekbe bújtak óvodásaink, és mi felnőttek is. Együtt, boldogan, örömmel roptuk a táncot, kifulladásig, majd az aulában közösen is folytattuk a mulatságot a többiekkel. Szépen díszített ünnepi asztal várta sok-sok finomsággal, farsangi fánkkal a gyerekeket. Előző napokban a lepke és maci nagycsoportosok fánkot sütöttek. |
| 15. | **03.** | **04.** | Téltemetés | Szabóné Vágó Anna  betegség miatt Horváthné Láris Bernadett koordinálta | Az óvintézkedéseket betartva talicskában földbe szúrtuk a kiszebábot, öntözőkannába vizet is készítettünk. Közösen az udvaron elégettük a kiszebábot, körbetáncoltuk, csujogattunk, énekeltünk, verseltünk. Az összes rosszat, betegséget rámondtuk a bábra, majd az iskolások kormozása következett.  Délután téltemetéssel zártuk a napot a tokodi pincevölgyben, amely egy hagyományos falusi rendezvény. Több óvodásunk is ellátogatott Farsang Ferkó hamvasztására. |
| 16. | **03.** | **14.** | Nemzeti ünnep | Bádi Gertrúd Judit | Lepke nagy csoportosok toborozták a gyerekeket az ünnepélyre, az alkalomhoz illő ruhában az aulában ünnepeltük az eseményt. A forradalomra és szabadságharcra emlékezve nemzeti színű virágot, zászlókat tűztünk ki a Petőfi szoborhoz. A nemzeti hagyományokat felelevenítve jelképekkel ismerkedtek meg a gyerekek könyvek nézegetésével és dramatikus játék formájában (várépítés, verbuválás, toborozás, csatázás) |
| 17. | 03.    **03.** | 22.  **21.** | Víz világnapja | minden óvodapedagógus | Víz világnapja alkalmából minden csoport az únyi patakban elúsztatta papírhajóját. A hét folyamán színes kísérletekkel, ötletekkel tették az óvodapedagógusok érdekessé ezt a megemlékezést. Megtanulták a gyermekek, hogy a víz az élet egyik alapfeltétele. Vigyáznunk kell rá, óvnunk kell, hiszen nem csak az embereknek, de az állatoknak és a növényeknek is szükségük van a vízre. |
| 18. | **04.**  **04.**  **04.** | **14-17**  **15.**  **16.** | Húsvéti ünnepkör  Húsvéti kreatív délután  Három nyúl - az óvoda-pedagógusok dramatizálása | minden óvodapedagógus  Wéber Bernadett | A húsvéti ünnepkörben a népszokásokkal ismerkedhettek óvodásaink. Nagy izgalommal keresték az óvoda udvarán elrejtett kinder-tojásokat. Minden csoport több napon át tartó kézműves tevékenységeket tartott. Új kezdeményezés volt az óvodában, hogy húsvéti kreatív délutánt szerveztünk a szülőknek, gyerekeknek. Szebbnél szebb alkotások születtek (táncoló bárány, tölcsérbáb nyuszi, koszorú fejdísz, kis csibe, répát evő nyuszika). Erre a programra nagyon pozitív visszajelzést kaptunk a szülőktől.  Nagy sikert aratott a gyerekek körében, hogy az óvónénik a mese szereplőinek bőrébe bújtak. |
| 19. | 04. | 22. hete | Föld napja, fenntarthatóság | minden óvodapedagógus | Április 22-től egy héten át összevont csoportokban működtünk az iskola szünetéhez igazodva, ezért a Föld napját április 28-án ünnepeltük. A gyermekek, felnőttek zöld ruhában érkeztek. „Egy család, egy virágpalánta” program keretében szebbnél szebb virágokat ültettek óvodásaink szorgos kis kezei. Fontosnak tartottuk, hogy a gyerekeket már kiscsoportos koruktól fogva arra tanítsuk, hogy védjék-óvják a Földet, a környezetünket, ahol élünk. |
| 20. | **05.** | **5-9** | Anyák napja | minden óvodapedagógus | Anyák napjára az óvodában a gyerekek izgatottan és tiszta szívvel készültek erre az alkalomra. A cica, méhecske, süni csoportokban kis műsorral kedveskedtek. A lepke és maci nagycsoportosok süteményt sütöttek és meglepetés videókat is készítettek arról, hogy „Miért szeretik a gyermekek az anyukájukat” |
| 21. | **05.** | **10.** | Madarak és fák napja | minden óvodapedagógus | Május 10 a Madarak és fák napja. Ez az emlékezés alkalmat adott arra, hogy a természethez pozitív viszonyt alakítsuk gyermekeinkben. A kirándulást 05.11-re szerveztük. A legjobb tapasztalatszerzés és valódi élmény volt óvodásainknak, hogy megfigyelhették a madarak testfelépítését, hangját, valamint mintát vehettek fakéregről. |
| 22. | **05.** | **19-23.** | Gyerekhét | Wéber Bernadett  Tóth Zoltánné  Borka Klára | Gyerekhetünk között gazdag, programokkal teli volt.  Az első nap a Wertheim cirkusz produkcióját láthatták a gyerekek, kis időre ők is artistákká váltak. Szélforgókat barkácsoltak óvodásaink, rendőrségi bemutatón vettek részt. A fagyizás sem maradhatott el. Közös zenés tornán - melyet Papes Krisztina vezetett - átmozgatták magukat. A csillámtetoválás is szuper meglepetés volt. Elbúcsúztak a nagyok a kicsiktől. |
| 23. | **05.** | **23.** | Évzáró | Bádi Gertrúd Judit  Horváthné Láris Bernadett  Szabóné Vágó Anna  Tóth Zoltánné  Aknainé Szóda Krisztina | Az idén másképpen terveztük az évzárónkat, mint a tavalyi évben.  A lepke csoportosoknak 9 órakor, a macisoknak 11-kor kezdődött a műsor. Jó döntés volt, hogy helyszínnek az aulát választottuk, mert esett az eső és az udvaron megáztak volna a vendégek.  Kényelmesen elfért mindenki, mindkét csoport nagyon szép, színvonalas műsort adott elő. |
| **A munkatervben nem tervezett, egyéb, megvalósult programok:** | | | | | |
|  | **A PROGRAM MEGNEVEZÉSE** | | | **FELELŐSE** | **MEGVALÓSULÁSA** |
| **HÓ** | **NAP** |  |  |  |
| 1. | **11.** | **08.** | Gömb szivar fa ültetése | Horváthné Láris Bernadett | Településfásítási program keretében fákat ültettek a lepke csoportos óvodások a Gizella utcában az önkormányzattal közösen. |
| 2. | **11.** | **14-15.** | Karácsonyi fotózás | Aknainé Szóda Krisztina | Babybox fotózása volt. |
| 3. | **11.** | **28.** | Bölcsőde átadó ünnepség | Aknainé Szóda Krisztina | A lepke nagycsoportos óvodások műsorral egybekötött bölcsőde átadó ünnepségen vettek részt. |
| 4. | **11.** | **29.** | Tokodi jótékonysági délután | Horváthné Láris Bernadett | A Tokodi Babavarró Szakkör és a Tokodi Értékek és Gyűjtemények Házának felügyelői szervezésében megrendezett jótékonysági gyűjtésen vettünk részt a lepke csoportos óvodásokkal, táncos műsorunkkal. |
| 5. | **12.** | **07.** | Hópihe tánc | Horváthné Láris Bernadett | Nagycsoportos lányok hópihe táncműsorral készültek és előadták az adventi vásáron. |
| 6. | **2025 01.** | **24.** | Utazó Planetárium | Aknainé Szóda Krisztina | Mesés keretek között ismerkedhettek meg óvodásaink a bolygókkal, csillagokkal |
| 7. | **02.** | **10.** | Portéka Színház előadása | Aknainé Szóda Krisztina | Irodalmi élmény nyújtása |
| 8. | **02.** | **11.** | Maci kiállítás | Aknainé Szóda Krisztina | A Tokodi Értékek és Gyűjtemények Házában volt látogatóban mind az öt csoport. |
| 9. | **03.** | **19.** | Ákom-Bákom bábcsoport előadása: Csizmás kandúr | Aknainé Szóda Krisztina | Irodalmi élmény nyújtása |
| 10. | **03.** | **20-21** | Anyák napi fotózás | Aknainé Szóda Krisztina | Babybox fotózása volt. |
| 11. | **04.** | **30.** | Májusfa állítás | Horváthné Láris Bernadett | Fontosnak tartjuk a hagyományok ápolását, ezért a lepke csoportosokkal májusfát állítottunk, továbbörökítve azt a szokást, hogy ha egy fiúnak megtetszik egy lány, akkor májusfát állít neki meglepetésként. Ez egyben jelképezi a tavaszt és a természet megújulását is. |
| 12. | **05.** | **16.** | Látogatás a Fővárosi Nagy Cirkuszba | Szabóné Vágó Anna | A lepke és maci csoportos iskolába készülő óvodásaink búcsúajándékként ezt az élményt kapták az óvodától. A „Szeretetben Nevelődni Alapítvány” biztosította a belépőjegyeket. |
| 13. | **05.** | **20.** | Madár gyűrűzés | Borka Klára | Esztergom Madárakol Természetvédelmi Egyesület foglalkozásán vehettek részt süni csoportos óvodásaink.  Hordósné Szabó Zsanett, Robotkáné Szabó Tünde kísérőkkel. A szállítást az önkormányzat a mikrobusz felajánlásával támogatta. |
| 14. | **06.** | **04.** | Ákom-Bákom bábcsoport: Mókus és a szarka című bábelőadása | Aknainé Szóda Krisztina | Színvonalas bábelőadáson vettünk részt. |
| 15. | **06.** | **05.** | Kirándulás a Hegyeskőre | Horváthné Láris Bernadett | A lepke csoportos gyerekek megfigyelték nagyítóval a bogarakat, távcsővel a szép tájban gyönyörködtek. |
| 16. | **06.** | **11.** | Játszóházban jártak a középső csoportosok | Borka Klára | Dorogra a Balaja játszóházba látogattak a süni csoportos óvodások. Helyijáratos busszal utaztak a csoport óvodapedagógusa és dajkája kíséretében. |
| 17. | **06.** | **11.** | Lovaglás a Betty Ranchen, játék a játszótéren | Bádi Gertrúd Judit | A lepke csoportosok az önkormányzat mikrobuszával, Horváthné Láris Bernadett kisbuszával és Hordósné Szabó Zsanett autójával utaztak Esztergom-Búbánatvölgybe, ahol lovagolhattak óvodásaink. |
| 18. | **06.** | **13.** | Pizsi Party | Horváthné Láris Benadett  Bádi Gertrúd Judit  Tóth Zoltánné  Szabóné vágó Anna | A lepke és maci nagycsoportos óvodásoknak pizsi partyt szerveztünk. Sok érdekes játékkal, tánccal, meglepetéssel, mozizással, párnacsatával, kincskereséssel, pizzával, világító lufival, világító karkötővel készültünk. Szuper jó program volt. Éjjel az óvodában aludtak a gyerekek. |
| 19. | **06.** | **13.** | Délelőtti játszótéri látogatás | Papes Krisztina | Óvodánk legkisebbjei a Szabadság utcai játszótérre sétáltak, ahol mászókáztak, csúszdáztak, labdajátékoztak a gyerekek. Hűsítő meglepetésként fagyiztak is. |
| 20. | **202411.**  **12.**  **202502.**  **04.**  **06.** | **06-07.**  **09-10.**  **18-20.**  **14-15.**  **10-11.** | Könyvvásár | Aknainé Szóda Krisztina | Fontosnak tartottuk, hogy több alkalommal is könyvvásár keretében lehetőséget biztosítsunk arra, hogy a gyermekek irodalmi élményhez juthassanak, hiszen a kiemelt feladatunk az anyanyelvi nevelés.  „Mesélj mindennap” felhívás célja: családi együttlét, tartalmas, minőségi időtöltés, beszélgetés közben az irodalom értékes alkotásaival ismerkedjenek meg. |

**Óvodánkban ebben az évben kiemelt szerepet kapott az anyanyelvi nevelés**

Az óvodai anyanyelvi nevelés komplex feladat, amely a nevelési folyamat egészében, valamennyi tevékenységi forma keretében jelen van. A mindennapi munkánkat a gyermek érdeklődésére, kíváncsiságára, meglévő ismereteire, élményeire alapoztuk. Az életkori sajátosságokat figyelembe vettük, beszédre ösztönző anyanyelvi tapasztalathoz juttattuk gyermekeinket. Különösen törekedtünk a beszédkedv fenntartására, a gyermek meghallgatására, kérdéseik megválaszolására.

**Célunk volt:**

* Az anyanyelv nyelvi szépségének, kifejezőerejének megismertetése a gyerekekkel
* A gyermeki közlési vágy kibontakoztatása, fenntartása
* A gyermek beszédészlelésének, beszédmegértésének fejlesztése
* Az aktív és passzív szókincs fejlesztése
* Önkifejezés megalapozása a helyes nyelvhasználattal
* Ismerjék és használják a metakommunikatív elemeket (tekintet, mimika, fej-és testtartás, távolság, …)
* A gyerekek már meglévő anyanyelvi képességeinek differenciált, egyénre szabott fejlesztése.
* Irodalmi élménynyújtás, gyermeki befogadás
* Szülői szemléletformálás érdekében a szülők bevonása az anyanyelvi nevelés célkitűzéseibe, megvalósításába. („Mesélj mindennap” kampány)

**Alapvető feladataink voltak:**

* Személyes példamutatás, a társakkal való kapcsolatteremtés alapfeltételeinek megteremtése (kommunikáció)
* Szoros együttműködés a szülőkkel

**Kiemelt feladataink voltak:**

* Kommunikációs helyzetek teremtése
* A szülők megismertetése az anyanyelvi nevelés alapjaival, a mindennapi mese fontosságával, fejlesztő hatásával (szülői értekezlet, játszóház, felvilágosító cikkek a faliújságon), ahol betekintést nyernek a mindennapi munkánkba, ötletet kaphatnak az otthoni fejlesztéshez

**Az anyanyelvi nevelés célja az volt, hogy a gyerekek olyan ismeretanyaggal, szókinccsel rendelkezzenek, amely képessé teszi őket az iskolai követelményeknek való megfelelésre.**

**Folyamatos feladataink voltak:**

* Folyamatos, összefüggő, tiszta beszéd, nyelvi kifejezőkészség, szövegalkotás fejlesztése a nap folyamán
* Ismeretek bővítése, értelmi képességek, gyermeki személyiség fejlesztése az életkori sajátosságok figyelembevételével, változatos tevékenységek biztosításával
* Szókincsfejlesztés, verbális, nonverbális kommunikációs játékok a nap folyamán
* Együttműködés a családdal, fejlesztő és gyógypedagógussal, logopédussal a prevenció és a korrekció területén

Mind az öt csoportban (kortól függetlenül) valamilyen formában megvalósult az anyanyelvi nevelés. Minden óvodapedagógus az életkori sajátosságokat figyelembevéve próbálta megvalósítani a kitűzött célokat, feladatokat.

Az „Anyanyelvi nevelés” feladatkör tekintetében sikeresen zártuk ezt a nevelési évet.

Egyéb programok:

* + - * Néptánc: az *Így tedd rá* program keretében 2024 októberében elindult, de aztán olyannyira lecsökkent a létszám, hogy az oktató nem tudta folytatni. A szülők sajnos nem tartottak rá igényt.

- A gyermek jóga is meg lett hirdetve, de erre sem volt igény.

-Hitoktatás és ovifoci (Bozsik-program): az oktató elfoglaltságától függően sajnos nincs heti rendszerességgel.

Az év folyamán több alkalommal vendég bábszínház volt óvodánkban, bábelőadásokat tekinthettek meg a gyerekek.

**Kommunikáció**

Az intézményi kommunikációnak két célcsoportja lehet.

A **belső kommunikáció** szereplői az intézmény nevelőtestülete és dolgozói a székhelyen és a telephelyen. A nevelőtestületi értekezleteken havi rendszerességgel értékeljük az előző hónapot, megbeszéljük a következő időszak feladatait, orvosoljuk a felszínre került problémákat. A közösség jó úton halad, a dolgozók megnyíltak, elmondják a nehézségeiket, a dilemmáikat és a viták után a megoldást keressük. Az alkalmazottakkal (dadák) kéthavonta tartunk értekezletet.

A **külső kommunikáció** körébe azokat a partnereket szokás sorolni, amelyekkel a kapcsolatrendszer minősége nagyban befolyásolja a nevelési folyamatokat, az együttműködés révén hozzájárulnak az intézményi célok, feladatok megvalósításához, a gyermekek teljes személyiségének fejlesztéséhez. A legfontosabb ebből a szempontból a **Fenntartó,** Tokod Nagyközség Önkormányzata. A még jobb együttműködés érdekében havi egy alkalommal szeretném, ha lenne egy rendszeres vezetői egyeztetés az adott események, felmerülő problémák megbeszélésére. Az információáramlásban és kommunikációban érzékeltem fennakadásokat (ki kivel mit kommunikál, kinek milyen beleszólása van az intézmény működésébe), ez sajnos sok félreértésnek adott helyet. Továbbra is a nyílt kommunikáció híve vagyok, ami a személyemet, munkámat és az óvoda működését érinti, arról elsőként én szeretnék tudni.

A **Szakhatóságokkal** (Katasztrófavédelem, Rendőrség, Mentőszolgálat, Nemzeti Népegészségügyi Központ) korrekt a kapcsolatunk.

**Egyéb partnerek:** pedagógiai szakszolgálat, napi étkezést biztosító szolgáltató, egészségügyi intézmények (védőnő, gyermekorvosok), családsegítő és gyermekjóléti szolgálat, helyi általános iskola, helyi kulturális és közművelődési intézmények, civil szervezetek, a helyi közélet képviselői, helyi és környékbeli vállalkozások, más óvodák.

Az étkezést szolgáltató céggel sajnos többször volt konfliktusunk. A minőség az év folyamán többször kifogásolható volt, mennyiségi problémák is felmerültek és időnként lemaradtak ételek a kiszállításból. Az év folyamán sokszor szóvá tettük a problémákat. A cég kifogásolható stílusban reagált, ami számomra elfogadhatatlan. Észrevételeinket nem fogadják el. Bízom benne, hogy az Önkormányzat segítségével a jövőben sor kerül változásra vagy javulásra.

A bölcsődei étkezés terén pozitív változás történt, az új szolgáltató cég minőségi ételt biztosít a bölcsődés korú gyermekeknek és mennyisége is megfelelő, nagyon jó kapcsolatban állunk velük.

A **Szülőkkel** való kapcsolattartás a napi szintű találkozásoktól a rendszeres szülői értekezletekig terjed. Minden csoport saját Messenger üzenőfallal rendelkezik, a gyors kommunikációs csatornát használják az óvónők és a szülők is.

Az intézmény **honlap**ját a nevelési év elején frissítettük, de további folyamatos fejlesztésre szorul. A hivatalos értesítők, információk felkerültek az év folyamán.

**Gyermekvédelmi feladatok az óvodában**

Az óvodában a gyermekvédelmi feladatokat a gyermekvédelmi felelős koordinálta, aki munkáját a gyermekvédelmi törvényben meghatározottak alapján végezte, szoros együttműködésben az érintett családokkal, valamint a szakemberekkel. Feladata volt:

* az óvodapedagógusok gyermekvédelmi munkájának segítése
* a szülők tájékoztatása azokról a lehetőségekről, személyekről, intézményekről, amelyekhez problémáik megoldása érdekében fordulhatnak
* családlátogatáson a veszélyeztető okok feltárása
* kapcsolattartás a Családsegítő és Gyermekjóléti Szolgálat munkatársaival, akik rendszeresen felkeresték óvodánkat. Szükség esetén fogadóórák szervezése.

A Híd alapítvány munkatársa hetente 1 órát tölt óvodánkban és megpróbál segíteni a családoknál felmerülő problémák megoldásában.

**Újítások, eredmények,**

Részleges festés történt 1 csoportszobában a penészfoltok kezelése, eltávolítása céljából, de magát a probléma okát ez nem oldotta meg. A csoportszobában visszatért a beázás, a fal továbbra is nedves. Az aula mennyezetén is észleltünk beázást. Májusban megtörtént egy részleges tető- javítás, de a következő esőzés során ismét jelentkeztek a beázás jelei. Ezt követően ismét javításra került sor, bizakodva várjuk az eredményt. Minden szakember tudja, hogy ez a probléma csak a tetőszerkezet teljes felújítása után fog megoldódni.

Tavasszal megtörtént az elektromos hálózatunk korszerűsítése.

Mosogatógépünk szervizelése is megtörtént, beszerelése óta rosszul volt bekötve, és a vízlágyító betét sem volt benne. Ezekre most derült fény, de sikerült megoldani a problémákat.

Az üveggyári óvodában is ki lett cserélve a mosogatógép, sajnos az előző tönkrement.

Az internet hálózatunkat is korszerűsítésre került. Erre azért volt szükség, mert ősszel kötelezően bevezetésre került az Ovi-Kréta, és ennek használatához nélkülözhetetlen az egész óvoda területét lefedő, jó minőségű internetszolgáltatás. Az óvodapedagógusok jelenleg a saját laptopjukon dolgoznak, a munkahelyi számítógépeket még nem tudtam biztosítani számukra az óvoda költségvetéséből (csoportonként 1 db laptopra volna szükség)

Az óvoda külső megjelenésével a továbbiakban is kiemelten foglalkozunk. Jeles ünnepnapok előtt az utcai front kerítését a gyermekek által készített alkotásokkal díszítettük.

A falusi kezdeményezéshez csatlakozva idén ismét világító adventi naptár jelent meg az óvoda ablakában. Erre a délutánra, estére mesebirodalommá varázsoltuk az óvoda előkertjét, fényekkel kültéri dekorációval. Erre az eseményre több család is ellátogatott, finom teával, forralt borral, szaloncukorral, karácsonyi kaláccsal vártuk a családokat falubéli embereket.

Az aktív, jó hangulatú közösségi légkör kialakítása folytatódik.

**A jövő feladatai**

2025 májusában nyilvánvalóvá vált a vegyes csoportok kialakításának szükségessége, mivel a gyermeklétszám csökkenése befolyásolja az óvodai finanszírozást. Egyeztetésekkel, arányos csoportlétszámok kialakításával, átszervezéssel sikerült 4 (életkori szempontból) vegyes csoportot létrehozni. A kollégák jól fogadták ezt az új helyzetet, megkezdtük a kivitelezéshez szükséges lépéseket. A szülők tájékoztatása rendkívüli szülői értekezlet során megtörtént.

További feladatok:

- az ebszőnybányai gyermekek áthelyezése az üveggyári óvodába,

- egy kolléga áthelyezése 2025.09.01-től az üveggyári óvodába,

- tokodi óvodában egy kolléga jogviszonyának megváltoztatása, valamint

- az Alapító okirat módosítása és ennek Képviselőtestület általi jóváhagyása.

**Tokodi Mesevár Óvoda -Mini Bölcsőde**

**Tokod -Üveggyár telephely**

**Beszámoló a 2024/ 25 tanév**

A 2024/2025-ös tanév is 2 db heterogén csoporttal indult.

**Katica csoport 19 fő -évvégére**

Óvodapedagógus Szabó Krisztina (32 óra/hét)

Pedagógiai asszisztens Tóth Paula - 1fő betöltetlen óvodapedagógus álláshelyen

Dajka Halászné Mácsai Andrea

2024 szeptemberében a gyermeklétszám 17 fő

2024. novemberében

* 1 gyermek SNI-s lett, mely 3 főnek számít -autizmus spektrum zavar
* 1 gyermek BTMN.
* 1 fő hátrányos helyzetű gyermek van a csoportban.

Januárban 1 kislány kezdte meg a beszoktatást.

Májusban másik óvodából átjött 1 kisfiú.

 2 nagycsoportos – ebből 1 gyermek kezdi meg az iskolát szeptemberben  8 középső csoportos  9 kiscsoportos.

**Süni csoport 19 fő**

Óvodapedagógus Nyers Ferencné

Pedagógiai asszisztens Dobos Jánosné – óvodapedagógus helyett

Dajka Poszpisek Árpádné

2024 szeptemberében a gyermeklétszám 18 fő:

* ebből 1 gyermek SNI, mely 2 főnek számít – kevert specifikus fejlődési zavar
* 1 gyermek hátrányos helyzetű a csoportban.

2024. novemberében 1 gyermek beszoktatása zajlott.

* 13nagycsoportos- 1 gyermek marad az óvodában
* 1 középső csoportos
* 5 kiscsoportos

# A 2024/25 tanév eseményei, programjai, projektjei

2024.08.26 Szülői értekezlet- leendő kiscsoportos szülőknek

09.2-6 Kiscsoportosok szülős beszoktatása

09.09-27 Beszoktatás népmesével projekt-

09.27. Népmese napja-családi délelőtt-nagycsoportosok dramatizálása,

kreatív délelőtt

09.30-10.04. Barátaink az állatok projekt-Állatok világnapja

10.7-31 Ősz projekt

10.18. Őszbúcsúztató bál- termésbáb belépővel-gyermek-szülő együttes alkotása

11.4-8. Libanapok projekt

11.11. Márton napi lampionos felvonulás

11.12-22. Egészség projekt- vitaminok, T-vitamin, mozgás, zöldségek, gyümölcsök,

méz, fogászat

11.25-29. Fogadóórák- nagycsoportos szülőknek iskolaérettségi megbeszélés

12.01-12.20. Advent angyalai projekt

12.06 Mikulás-nyílt nap szülőkkel-mesével, játékkal

12.16. Fenyőünnep

2025.01.06-31. Erdő mező didereg projekt- tél, madáretetés, erdei állatok- mesedélelőtt

02.01-03.04. Farsang időszak

02.04. kedd Szülői értekezlet 16 óra

02.14. péntek Farsangi bál- délelőtt: tombola, légvár, bohóc

03.05-04.30. Tavaszköszöntő projekt: tavasz, nemzeti ünnep, víz világnapja,

környezetvédelmi nap, húsvét

04.30. Anyák napi kedveskedő- zenés műsorral

05.05-30. Virágos szélforgók projekt: madarak-fák napja,

gyermekhét: labdanap, mesehősök napja, baba-autó nap, kézműves nap

05.30. Nagycsoportosok ballagása- családi nap

06.01-08.31. Nyári élet

Óvodásaink egyéni ütemben és módon fejlődnek, de a közös tapasztalatok, élmények, az együtt megélt események, ünnepek összekovácsolták a csoportokat. Az anyanyelvi nevelést valamennyi tevékenységi forma keretében megvalósítandó feladatnak tartottunk. Az anyanyelv fejlesztése és a kommunikáció különböző formái az egész nevelő tevékenységünkben jelen volt. Próbáltunk olyan ösztönző környezetet biztosítani, melyben a képzeletük és kreativitásuk is nagymértékben fejlődött.

Mindig valamilyen motivációs helyzethez kapcsoljuk a meséket, verseket. Sokszor kötetlen formában, mikro csoportokban, önkéntes érdeklődésből fakadó részvétel jobban erősíti az irodalommal való találkozás játékos jellegét. A mese elhangzása után mindig kellő időt hagyunk a mese feldolgozására, várunk a hozzá kapcsolódó új tevékenységekkel. Kedvenc meséinket bábozzuk, dramatizáljuk, ehhez eszközöket készítünk.

A 2024/25-ös tanév folyamán egészséges és biztonságos környezetet igyekeztünk kialakítani a csoportszobákban gyermekeink számára. Egész tanévben fő feladatunknak tartottuk a gyermekek fejlődéséhez és fejlesztéséhez szükséges életmód kialakítását. Átalakuló és ellentmondásos világban élünk. Elsődleges célunk az óvodánkba járó gyermekek óvodai nevelésének színvonalas megvalósítása, amit most is sikeresen megvalósítottunk. Intézményünkben komplex egyéni képesség és személyiségfejlesztés folyik, külső szakemberek segítségével. Ezért különösen fontos, hogy állandóságot biztosító napirendben, minden felnőtt fokozott figyelemmel gondoskodjon gyermekeinkről, segítsen, ha baj van, és érzelmi biztonságot adjon nekik.

Több családi-, és nyíltnapot tartunk, hogy közelebb hozzuk egymáshoz a szülőket, itt kötetlen beszélgetések, játékok folyamán, jobban megismerték egymást, a gyermekeket és minket nevelőket.

Óvodánk legnagyobb értéke a játék, a fejlődés és fejlesztés színtere és eszköztára. Minden fontos dolgot a játékban sajátítanak el a gyerekek, melyhez szorosan kapcsolódnak az egyéb Minden évszakban a szabad mozgás mellett a teraszon szervezett mozgásos-zenés játékok kerültek megrendezésre. Az egészséges életmód, a testápolás, a tisztálkodás, az étkezés tudatos figyelése, a fogmosás, öltözködés, a pihenés, a betegségmegelőzés és egészségmegőrzés szokásainak alakítása is fő célkitűzés volt.

Fontos feladatnak tartottuk még a természet folyamatos változásának és szépségének figyelését irodalomban, zenében, képzőművészetben. A közös éneklések, mesélések, bábozások, dalos játékok év végére nagyon jól összekovácsolták a két csoportot. A saját személyiségükkel, környezetükkel kapcsolatos munkában fokozatosan vártuk el az önállóságot.

A munkatervben kijelölt programjaink, feladataink megvalósultak. Az idei tanévre tervezett, anyanyelvi nevelést célzó feladatainkat sikeresnek mondhatjuk, hiszen a szülők többségét meg tudjuk győzni ennek fontosságáról. Aktívan részt vettek programjainkon, figyelemmel kísérték az óvoda eseményeit.

Szabó Krisztina, Nyers Ferencné

Novemberben átadásra került az intézményünkhöz tartozó két csoportos bölcsőde Üveggyárban, melynek egyes működési feltételeit (redőny, légkondi javítása, szúnyogháló, …) sajnos az anyagi forrás hiányában nem minden esetben tudom biztosítani. A szakmai vezetővel napi kapcsolatban vagyok, folyamatosan egyeztetünk és heti egyszer meglátogatom őket. A szakmai vezető beszámolóját az alábbiakban olvashatják.

**BÖLCSŐDEI BESZÁMOLÓ**

# 2024/2025-ös nevelési év értékelése

Bölcsődénk, mely ettől az évtől két szervezeti egységként működő mini bölcsődéből (székhelyintézmény épületén belül működő) és egy klasszikus 2 csoportos (1 egységes) külön telephelyen működő bölcsődéből áll, a gyermekek védelméről és a gyámügyi igazgatásról szóló 1997. évi XXXI. törvény értelmében a személyes gondoskodás keretein belül, a gyermekjóléti alapellátás részeként, bölcsődei ellátás formájában biztosítja a családban nevelkedő 3 éven aluli gyermekek napközbeni ellátását.

A gyermekek 20 hetes kortól 3. életévük betöltését követő augusztus 31. napjáig vehetik igénybe a bölcsődei ellátást. Szakmai tevékenységünkben kiemelt jelentőségű az állandóság, a tapasztalatszerzés, és az élményszerzés lehetőségének biztosítása. Feladatunknak tekintjük, hogy olyan szakszerű, színvonalas ellátást nyújtsunk, amely biztosítja a gyermekek kiegyensúlyozott, harmonikus fejlődését, személyiségének kibontakoztatását. Munkánk során az ellátott gyermekek életkori és egyéni sajátosságait figyelembe véve alakítjuk a napirendet, törekedve az állandóságra és kiszámíthatóságra, így növelve a bölcsődébe járó gyermekek bizalmát, és biztonságérzetét.

**FÉRŐHELYEK, STATISZTIKAI ÁTTEKINTÉS:**

**Férőhelyeink száma:**

# • mini bölcsődében (Tokod) 7 fő,

• **bölcsődénkben** (Tokod-Üveggyár) **28 fő,** abban az esetben, ha a gyermekek mind betöltik 2. életévüket.

A bölcsődei felvétel folyamatos, férőhelyek függvényében egész évben fogadjuk a felvételt igénylő gyermekeket. Minden év április hónapjában az arra kijelölt napokon felvételt hirdetünk a következő nevelési évre.

A 2024/2025-ös nevelési évre mini bölcsődénkbe 14 kisgyermek szülei jelezték bölcsődei ellátás iránti igényüket. Ebből idő közben 3 család visszavonta kérelmét, kistestvérek születése, illetve munkahelyek hiánya miatt. 7 család kérelmét sajnos a mini bölcsődénkből helyhiány miatt kellett elutasítani, de számukra fel tudtuk ajánlani annak lehetőségét, hogy a Tokod-Üveggyárban nyíló bölcsődénkben kapjanak helyet, melyet mindenki elfogadott. Az új bölcsődénkben 2024 szeptemberi nyitással meghirdetett 24 férőhely pillanatok alatt betelt. Új bölcsődénk ellátási körzete kiterjed Mogyorósbánya, Tát, Tokodaltáró térségére is. A férőhelyek többségét üveggyári és tokodi lakosok gyermekei alkotják, de Tát és Tátújtelepről, illetve Tokodaltáróról is érkeztek jelentkezők. Tokod-Üveggyárból 7 fő, Tokodról 10 fő, Tát és Tátújtelepről 5 fő, Tokodaltáróról 1 fő érkezett.

**Mini bölcsődénk** ebben a nevelési évben 4 új gyermekkel tudott indulni, hiszen az előző évből 2 fő gondozása tovább folytatódott. 2024 szeptemberében az előző csoportból visszamaradt 2 kisfiú mellé (1 SNI-s gyermek, a másik októberben töltötte a 3. életévét)) 4 gyermek (2 fiú és 2 lány) beszoktatása kezdődött meg. Szeptember és október hónapban mind a 4 gyermek beszoktatása zökkenőmentesen megtörtént. Így vált teljessé csoportunk. Csoportlétszámunk 6 fő, mivel egyik gyermekünk korai fejlesztésben részesül, így a csoport maximális létszáma csak 6 fő lehet.

*Nemek közötti arány*: 4 fiú és 2 lány.

*Életkori eloszlás a beszoktatás kezdetén*: P.M. 25 hónapos, D.P. 29 hónapos, P.L. 34 hónapos, P.L. 26 hónapos, G.O. 37 hónapos, L.L. 26 hónapos.

Csoportunk ezzel a létszámmal működik 2025 augusztus 31-ig. 2025 március 28-án egy fiú gyermekünket az óvoda átvette, helyére április 1-vel megindult egy kislány beszoktatása, ő 23 hónaposan kezdte meg a bölcsődét. Így a nemek közötti arány 3 fiú és 3 lány. A következő 2025/2026-os nevelési évben a csoportból 5 gyermek kezdi meg óvodai nevelését és 1 kislány marad a bölcsődében.

Ez év áprilisában megtörtént a 2025/2026-os nevelési évre a gyermekek felvétele. 5 szabad helyünkre 7 fő jelentkezett, közülük 1 fő visszamondta jelentkezését és 1 fő maradt várólistán februári kezdéssel. Az új gyermekekkel és családokkal az első ismerkedés már megtörtént a májusban megtartott Bölcsődekóstoló keretein belül. Jól sikerült, vidám, tartalmas ismerkedés volt a gyermekekkel és családjaikkal.

Telephelyünkön működő **bölcsődénk** indulása nem ment zökkenőmentesen. A szeptemberre meghirdetett bölcsőde nyitás sajnos csak decemberre valósult meg. Bölcsődénk kapuját december 2-án nyitotta meg. Az induló gyermeklétszámunk a pályázat által előírt létszámnak megfelelt (24 fő), de sajnos a projekt zárásának időpontjáig (2024.12.31) két hét alatt 24 gyermek beszoktatását nem lehetett megvalósítani. Utolsó gyermekeink beszoktatására április hónapban került sor. Jelen pillanatban 23 fővel működik intézményünk. Tipegő csoportunk létszáma 12 fő, nagycsoportosaink létszáma 11 fő - itt 2 gyermek korai fejlesztésben részesül, ezért a csoportlétszám nem haladhatja meg a10 főt, de időközben a gyermekjóléti szolgálat javaslatára létszámon felül 1 főnek ellátást kellett biztosítanunk, így vált teljessé a gyermeklétszámunk (23 fő).

*Nemek szerinti eloszlás:*

* tipegő csoport 8 fiú, 4 lány,
* nagycsoport 7 fiú, 4 lány.

*Életkor szerinti eloszlás a beszoktatáskor:* 4 fő 18 hónapos, 1 fő 22 hónapos, 4 fő 23 hónapos, 1 fő 24 hónapos, 2 fő 25 hónapos, 1 fő 27 hónapos, 1 fő 28 hónapos, 1 fő 29 hónapos, 4 fő 30 hónapos, 1 fő 32 hónapos, 1 fő 33 hónapos, 1 fő 37 hónapos, 1 fő 39 hónapos.

Az intézményben *különleges bánásmódot igénylő, integrált nevelésben- gondozásban részesülő gyermekek* száma:1 fő SNI-s, korai fejlesztésben részesülő gyermek, 1 fő korai fejlesztésben részesülő gyermek és 1 fő nevelési tanácsadásban részesülő gyermek van. Jelen pillanatban további 2 gyermek vizsgálata zajlik a Pedagógiai Szakszolgálatnál és 1 gyermek szüleinek jelzést tettünk a gyermek megkésett fejlődése miatt.

A 2025/2026-os nevelési évre áprilisba megtartott beiratkozáson felvett gyerekek létszáma a szeptemberben biztosan megüresedő férőhelyek számának függvényében 8 fő, várólistán lévő gyermeke száma 6 fő.

Bölcsődéinkből 2025 szeptemberébe az óvodába átmenő gyermeke létszáma 13 fő.

A mini bölcsődéhez hasonlóan az üveggyári bölcsődében az új gyermekekkel és családokkal az első ismerkedés már megtörtént a májusban megtartott Bölcsődekóstoló keretein belül. Jól sikerült, vidám, tartalmas ismerkedés volt a gyermekekkel és családjaikkal.

# 2023/2024-ES NEVELÉSI ÉV ÉRTÉKELÉSÉNEK ÖSSZEFOGLALÁSA

A beszoktatások mindkét bölcsődénkben a szülőkkel együttműködve, zökkenőmentesen zajlottak. Egy- két gyermek esetében hosszabb ideig elhúzódott. Mini bölcsődénkben a csoport igazán január végére csiszolódott össze, aztán áprilisban újra kezdődött a csoportkohézió kialakítása. Üveggyári bölcsődénkben ez a folyamat hosszabban elhúzódott a késői kezdés, a sok betegeskedés és a szülői igények miatt. Egy gyermekünk még mindig a beszoktatás időszakában van.

A csoportokba járó gyermekek beszédfejlődésére általánosságban jellemző a megkésett beszédfejlődés. Alig 1-2 gyermeknél mutatkozik a normál fejlődési menet. Szobatisztaság tekintetében is ez mondható el, sokkal több időre van szükség ennek kialakítására, mely csak a családokkal szoros együttműködésben tud megvalósulni.

Gyermekeink mindkét intézményben a napirendhez hamar hozzászoktak, a napi gondozási feladatok zökkenőmentesen zajlanak, melyekben a gyermekek egyre nagyobb önállóságra tesznek szert. Az év folyamán a gyerekek a számukra biztonságot nyújtó napirendben kiismerték magukat, tisztában vannak az események sorrendiségével. Csoporton belül megjelentek a társas kapcsolatok, ezek elsősorban a játéktevékenységekben mutatkoztak meg. Már nem csak az egymás mellett, hanem az együtt játszás is fokozatosan megjelent. Mindezek következtében megjelent a gyermekeknél a másokhoz való alkalmazkodás, megosztás képessége, mások érzelmeinek átélése. Tartalmas, élményekben gazdag nevelési évet zártunk mindkét intézményünkben. Nevelési programunkat a gyermekek igényeihez, évszakokhoz, ünnepekhez igazítottuk.

Mini bölcsődei/bölcsődei hetirendünk:

|  |  |  |  |  |
| --- | --- | --- | --- | --- |
| HÉTFŐ | KEDD | SZERDA | CSÜTÖRTÖK | PÉNTEK |
| Zenei tevékenység ének, mondóka | Alkotó tevékenység | Vers, mese | Környezet, természet megismerése | Mozgásos tevékenység |

Az évszakokkal kapcsolatos dalok, mondókák minden naposak voltak a csoportok életében. Egyszerű hangszerekkel ismerkedtek, szívesen próbálták ki azokat. A nagymozgással járó énekes, mondókás közös játékok a felnőttekkel, az ölbeli játékok, szintén nagyon- nagy örömöt okoztak a gyerekeknek. Mindezek elősegítették a gyermekek beszédfejlődését, szókincsük gyarapodását, szociális készségeik fejlődését. Ehhez még hozzájárult a mesehallgatás és az életkorukhoz illeszkedő rövid versikékkel való ismerkedés is- bábozás, vizuális szemléltetés formájában.

A gyerekek szívesen vettek részt a finommotorikát fejlesztő különböző alkotótevékenységekben- festés, ragasztás, gyurmázás, nyomdázás, rajzolás, különböző textúrájú anyagokkal való ismerkedés.

A mozgásos tevékenységekbe is nagy örömmel kapcsolódtak be- kúszás, mászás, akadályokra való fel-le lépés, kerülés, átbújás, lépcsőn- lejtőn való fel-le járás, szökdelés, guggolás- felállás, eszközhasználattal való mozgás- babzsák, labda, kendő használatával-, labdázás- dobás-elkapás, rúgás stb.

Mini bölcsődénkben az óvodai aulát sokszor használták kollégáink mozgásfejlesztésre, illetve a játszóudvaron a szabad levegőn való tartózkodást is preferálták. Üveggyári bölcsődénkben is sok lehetőség nyílik a játszóudvar eszközeinek használatára, illetve a mellettünk lévő óvoda tornatermének birtokba vételére mozgásos tevékenységek szervezése esetén.

A bölcsődei mindennapokban a szabad játéktevékenység az elsődleges, ennek biztosítása elengedhetetlen.

Jeles ünnepeinket, programjainkat az óvodával egyeztetve közös időpontban tartottuk. A gyermekek életkori sajátosságait figyelembe véve, mini bölcsődénkben időnként csatlakozva az óvoda programjaiba, üveggyári telephelyünkön pedig külön programok szervezésének keretében.

*MUNKATERV*

Hagyományos ünnepek: Mini Bölcsőde Tokod Köztársaság út 3.

Bölcsőde Tokod Hunyadi J. u. 25.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  |  | | A PROGRAM MEGNEVEZÉSE | | | | CÉLCSOPORT | FELELŐS |
| HÓ | | NAP | |  | |  |  |
| 1. | 08. | | 26. | | Évnyitó értekezlet | | A meglévő és az új szülők részére. | Kisgyermeknevelő |
| 2. | 10 | |  | | Szülői értekezlet Bölcsőde | | Új szülők részére | Aknainé Szóda Krisztina  Kovácsné Pál  Andrea  Kisgyermeknevelők dajka |
| 3. | 10. | | 01.. | | Szülőcsoportos beszélgetés Mini Bölcsőde  Csoport szerkezeti átalakulása, új nevelők bemutatása, ismerkedés a  szülőkkel  Beszoktatás | | Szülők | Kovácsné Pál  Andrea  Kisgyermeknevelők, dajkák |
| 4. | 10. | | 18. | | Családi sportvetélkedő | | Szülők, gyerekek, testvérek | Óvodával együtt kerül megrendezésre |
| 5. | 11. | | 11. | | Márton napi lampionos felvonulás | | Szülők, gyerekek, testvérek | Óvodával együtt kerül megrendezésre  kisgyermeknevelők, dajkák |
| 6. | 12. | | 06. | | Mikulás várás | | Gyerekek | Csoporton belüli megemlékezés.  Kisgyermeknevelők, dajkák |
| 7. | 12. | | 16. | | Karácsony- gyertyagyújtás.  Játszódélután, mézeskalács készítés, díszítés. | | Szülők, gyerekek, testvérek. | Kisgyermeknevelők, dajkák |
| 8. | 12. | | 17. | | Karácsonyi ünnep | | Gyerekek | Óvodával együtt kerül megrendezésre  Kisgyermeknevelők, dajkák |
| 9. | 01. | | 16. | | Nyílt nap a bölcsődében, mini bölcsődében:  játszódélután, mesés, verses, kreatív, énekes foglalkozás bölcsődéseknek és érdeklődő szülőknek. | | Gyerekek, szülők. | Kisgyermeknevelők, dajkák |
| 10. | | 01. | | 23. | | Szülőcsoportos beszélgetés Bölcsőde  Beszoktatás | Szülők, nevelők | Kisgyermeknevelők, dajka |
| 11. | | 02. | | 07. | | Farsangolás | Gyerekek | Csoporton belüli megemlékezés.  Kisgyermeknevelők, dajkák |
| 12. | | 02. | | 13. | | Szülőcsoportos beszélgetés mini bölcsőde, bölcsőde  Szobatisztaság | Szülők, nevelők | kisgyermeknevelők, dajkál |
| 13. | | 03. | | 14. | | Nemzeti ünnep | Gyerekek | Csoporton belüli megemlékezés. |
| 14. | | 04. | | 03. | | Szülőcsoportos beszélgetés mini bölcsőde, bölcsőde  Másság elfogadása (érzékenyítés)  Autizmus Világnapja | Szülők, nevelők | kisgyermeknevelők, dajkák |
| 15. | | 04. | | 14-  17 | | Húsvéti ünnepkör | Gyerekek | Csoporton belüli megemlékezés. |
| 16. | | 04. | | 24. | | Szülőcsoportos beszélgetés mini bölcsőde, bölcsőde  Óvodára felkészülés | Szülők, nevelők | Kisgyermeknevelők, dajkák |
| 17. | | 04. | | 30. | | Anyák napja-  Ajándék készítése, édesanyáknak, nagymamáknak | Gyerekek | Csoporton belüli megemlékezés.  Kisgyermeknevelők, dajkák |
| 18. | | 05. | | 14- 15. | | Bölcsőde kóstoló leendő bölcsiseknek | Gyerekek, szülők, nevelők | Kovácsné Pál  Andrea  Kisgyermeknevelők, dajkák |
| 19. | | 05. | | 19-  23. | | Gyerekhét | Gyerekek | Óvodával együtt kerül megrendezésre |
| 20. | | 06. | | 19. | | Családi nap - bölcsőde, mini bölcsőde: apák napja, ballagás | Gyerekek, szülők, nevelők | Kovácsné Pál  Andrea  Kisgyermeknevelők, dajkák |
| 21. | | 08. | | 25- 26. | | Évnyitó értekezlet bölcsőde, mini bölcsőde | Szülők | Kovácsné Pál  Andrea  Kisgyermeknevelők, dajkák. |

A *gyermekhetet* szeretném kiemelni a sok program közül. A mini bölcsődében a gyerekek bekapcsolódtak az óvoda által szervezett programokba. Az üveggyári telephelyen tartalmas programokat szerveztünk gyermekeinknek. Hétfőn a mozgásé volt a főszerep. Az óvoda tornatermét vettük birtokba és rendeztünk körpályát a kicsiknek különböző ügyességi feladatokkal pl. bújás, kúszás, mászás, egyensúlyozás stb… A gyerekek nagyon élvezték a programot. Kedden póniló etetése zajlott. A gyerekek összeaprított répát, almát lapátoltak kannába és azzal etették a lovat. A bátrak meg is simogatták. Sokáig emlegették a közös élményt. Szerdán buborékfújás, fánk evés, udvari játékokat tartottunk. Csütörtökön Polgármester Úr jóvoltából mindenki traktorba ülhetett. Nagy élmény volt a gyerekeknek, de még nekünk felnőtteknek is a traktor kipróbálása. Pénteken a rossz idő miatt a tűzoltóautó sajnos nem érkezett meg, de a nagycsoportosok remek benti programmal lepték meg a gyerekeket. Gyermekeink nagyon élvezték a hetet, minden gyermek ajándékként pénteken egy szélforgóval tért haza.

Ami sajnos kimaradt az év folyamán, az a szülőcsoportos beszélgetések. A szülők inkább ezeket a témákat a szülőértekezlet keretei között hallgatták meg szívesebben.

Nyílt napot nem terveztünk erre az évre, helyette az üveggyári telephelyen rendeztünk Húsvétváró kézműves foglalkozást közösen a mini bölcsőde dolgozóival és családjaival. Az év végére betervezett családi délelőtt/délután előre nem látható okok miatt sajnos elmaradt mindkét intézményünkben.

A családok és a bölcsőde kapcsolatát nagyon fontosnak tartjuk. A családokkal való együttműködés, a kölcsönös bizalmon alapuló korrekt, partneri viszony kialakítása a szülők a kisgyermeknevelő és a dajka között rendkívül fontos a gyermekek érdekében. Kiemelt figyelmet fordítunk a kétoldalú/ kölcsönös tájékoztatásra, a szülői visszajelzésekre, melyre a következő lehetőségeink vannak:

* napi találkozások (gyermek bevételekor, hazaadásakor),
* hirdetőtáblán az aktuális információk megosztása,
* családi füzet (kölcsönös információcsere),
* szülői értekezletek,
* fogadó órák,
* családi napok

Szakmai munkánkban nagy jelentőséget tulajdonítunk a családlátogatásnak, mely kiváló alkalmat nyújt a család és a bölcsőde kapcsolatának építésére. A szülővel történő fokozatos beszoktatás nagyban segíti a gyermekek adaptációját a bölcsődei élethez. Ez ebben az évben jól sikerült mindkét intézményünkben.

KAPCSOLATTARTÁS MÁS INTÉZMÉNYEKEL

Szoros kapcsolat van a két bölcsődei egység között és az óvodáink között. Folyamatos a kapcsolattartás a védőnői szolgálattal, a családsegítővel és a szakszolgálattal.

SZEMÉLYI FELTÉTELEINK/HUMÁNERŐFORRÁS

|  |  |  |  |
| --- | --- | --- | --- |
|  | **MINI BÖLCSŐDE** |  | **BÖLCSŐDE** |
| •  •  • | 1fő kisgyermeknevelő (határozott munkaszerződéssel GYES-en lévő  kolléga helyett)  1fő dajka  1 fő fél állású dajka | •  •  • | 4 fő kisgyermeknevelő  1fő kisgyermeknevelő/szakmai vezető  1fő dajka  1fő konyhai kisegítő |
|  |  | • | 1fő karbantartó |

Mini bölcsődénkben a kisgyermeknevelő 2025/2026-os nevelési évi végéig végzi tevékenységét a GYES-en lévő kolléga helyett. Itt az új bölcsőde indulása miatt 2024 novemberében történt személyi változás, mely zökkenőmentesen zajlott. A két kisgyermeknevelő elegendő időt hagyva a gyermekeknek egymás munkáját segítve adta át a csoportot egymásnak. Ugyanez történt a dajkák esetén is. A mini bölcsődében dolgozó dajka áthelyezése megtörtént az új intézménybe, de az új dajka beszoktatását a régi mentorálta, végig kísérte.

Új intézményünk dolgozóinak kiválasztása, felvétele 2024 augusztus hónapjától zajlott egészen novemberig. Az elhúzódó építkezés munkafolyamatai megnehezítették a humánerőforrás felvételét, a munkakörök átadását és nagy feszültséget okoztak a bölcsődébe felvett gyermekek szüleinek körében is.

A nehézségek ellenére mára mindkét intézmény működése a meglévő személyi feltételek mellett viszonylag zökkenőmentesen zajlik. Betegségek, szabadságolás esetén mindként intézménynél előfordul, hogy nehézségekkel küzd. A mini bölcsődében indokolt lenne egy állandó 4 órás dajka, aki mindig a bölcsődében tartózkodik és a bölcsőde rendelkezésére áll. Az üveggyári bölcsődében pedig egy teljes állású dajka jelenléte segítené a mindennapi zökkenőmentes, a gyermekek biztonságát maximálisan szem előtt tartó munkafolyamatokat.

# ÉTKEZTETÉS

Az étkeztetés tekintetében ez év áprilisában szolgáltatóváltás történt. A WaGasztro szolgáltató helyett a bölcsődei étkeztetést mindkét szervezeti egységben a Hungast szolgáltató vette át. Ezáltal minőségibb, a bölcsődés korosztálynak megfelelő ételhez jutottak a gyerekek. Köszönetünket fejezzük ki a Polgármester Úrnak és a képviselőtestületnek, hogy a többletköltséget átvállalva a gyermekek érdekeit szem előtt tartva meghozták ezt a döntést.

# FELMERÜLŐ PROBLÉMÁK ÉS NEHÉZSÉGEK

**Mini bölcsődénkben** a játszóudvar jelenti a legnagyobb problémát. Ennek mérete és sajnos az eltelt 5 év során az állapota is felújításra szorul. Kicsi a tér a gyermekek számára, nyári napfény elleni védelme nem megfelelő- nincs természetes árnyékolás, nyáron a napvitorla alatt fullasztó a hőség, a homokozó deszkáinak állapota balesetveszélyes, mert több helyen korhadt, cserére szorul. Ha lesz rá anyagi forrás, ennek bővítése, felújítása időszerű lenne.

A csoportszoba udvarra kivezető ajtajának szúnyoghálóval való védelme pedig a tavaszi-nyári hónapokban a rovarok elleni védekezés és a megfelelő friss levegő biztosítása szempontjából lenne fontos.

**Üveggyári bölcsőde** műszaki állapota sajnos sok gondot okoz a decemberi nyitástól kezdve. A fűtésrendszer problémái, a napkollektorok bekötése még mindig folyamatban van. Az állandó szerelések, a munkások hirtelen megjelenése a nap bármely szakaszában zavarják a mindennapi életünket. A fürdőszoba szellőzőrendszere nem szívja el a kellemetlen szagokat, mely a nyári melegben fokozódik. Az épületben sokszor borzalmas csatornaszag terjeng, mely főleg a konyhában, folyosón és a személyzeti helységekben érezhető. A klímák meghibásodása ezekben a meleg napokban nagy gondot okoz. A 4 klíma mindegyike rossz, nem üzemel különböző okok miatt. Az udvar árnyékvédelme nem biztosított, ez nagy gondot okoz ezekben a meleg napokban. A gyermekek szabad levegőn való tartózkodását biztosítanunk kell, de a jelen állapot mellett ez a gyermekek veszélyeztetettségének fogalmát meríti ki, és sürgős intézkedés fontosságát sürgeti. A bölcsőde hulladék gyűjtése sem megoldott. A szennyes pelenka csomagok átszállítása az óvoda hulladékgyűjtőjébe nem higiénikus megoldás. Szeretnénk, ha a közeljövőben saját hulladékgyűjtővel rendelkezne telephelyünk.

ZÁRÓ GONDOLAT

Összességében úgy gondolom nehéz és mozgalmas nevelési éven vagyunk túl. A nehézségek ellenére a két bölcsődei egység összekovácsolódott, egymást mind szakmailag és emberileg is segítő csapattá váltunk. A közöttünk kialakult nézeteltérések és konfliktusok is mind pozitív eredményekhez vezettek, mert építő jelleggel működtek. A csapatépítést mind szakmai, mind emberi szempontból fontos feladatomnak tartom a jövőre nézve. Bölcsődéink telt létszámmal üzemelnek, a szülőktől kapott visszajelzéseink munkánkról pozitívak.

Köszönetet szeretnék mondani mindenkinek, aki az új bölcsőde elkészülésében részt vett, elsősorban azért, mert sok szülőnek biztosított ezzel lehetőséget, hogy visszatérhessen a munka világába, miközben gyermeke szakszerű és gondos ellátásban részesül. Másodsorban pedig azért, mert nekünk munkalehetőséget teremtettek.

Kovácsné Pál Andrea

Kérem a Képviselőtestülettől a beszámoló elfogadását.

Az óvoda – mini bölcsőde és bölcsőde működéséhez továbbra is kérem az önkormányzat támogató segítségét.

A beszámolót az udvarról szóló külön beszámolóval zárom, amelyet a gyermekek biztonsága érdekében készítettem. A leírt problémák óriási felelőséget helyeznek rám és kollégáimra.

Tokod, 2025.06.18.

Aknainé Szóda Krisztina

főigazgató

*Játszóterek, fitnesz eszközök, szórakoztató eszközök üzemeltetési szabályai* című online továbbképzésen vettem részt 2025. június 12-én vezetőhelyettes kolleganőmmel Mészáros Balázs játszótér és sporteszköz szabványügyi szakértő előadásában.

A hallottak alapján átvizsgáltuk az udvarunkon lévő játszótéri eszközöket. Már az előző beszámolómban is jeleztem, hogy mennyire fontos a játszóterünk fa eszközeinek állagmegóvó festése, karbantartása, javítása, de sajnos nem lett megoldás finanszírozás hiánya miatt. Fa eszközöknél a legfontosabb a Tervszerű Megfelelő Karbantartás (TMK). A gyártó adja át az ellenőrzési karbantartási utasítást, amiben megtalálható, hogy milyen gyakran és milyen festékkel kell festeni az adott játszótéri eszközt.

Előírás, hogy az óvodákban minden játszótéri eszköz tanúsítvánnyal rendelkezzen, természetesen ez intézményemben is megvan.

Előírások, törvényi hátterek megtalálhatóak az alábbi linken:

Jogszabályok:

Nemzeti jogszabály Tár [www.njt.hu](http://www.njt.hu)

Szabványok:

Magyar Szabványügyi Testület

[www.mszt.hu](http://www.mszt.hu) (Ez egy fizetős oldal, online tagsági díjat kell fizetni azért, hogy letölthető legyen. Adat nincs fent az interneten, át sem lehet küldeni emailben, mert olyan beállítással rendelkezik, hogy ezt a dokumentumot, ha bárki fizetett érte és másnak továbbítaná, azonnal észreveszik. Ez büntetést von maga után.)

78/2003. (XI. 27.)

GKM rendelet

Főbb jogszabályok

www.njt.hu

24/2020. (VII. 03.)

ITM rendelet

egyes szórakoztatási célú berendezések, létesítmények és ideiglenes szerkezetek, valamint

szórakozási célú sporteszközök biztonságosságáról

**Az elhangzottak alapján az üzemeltetőnek 3 évente ellenőriztetni kell a játszótéri eszközöket kijelölt ellenőrző szervezettel!**

Az intézményemben nem találtam olyan dokumentumot, hogy ki számít üzemeltetőnek: a fenntartó vagy az igazgató? Az elődömtől nem kaptam erről semmilyen információt. Az előadásban úgy tájékoztattak, hogy az üzemeltető az a személy, akit kijelöltek erre a feladatra. Az előadásban is elhangzott, hogy sok esetben nem tudják az intézmények, ki az a személy.

**6/2013. (I. 18.) kormányrendelet kimondja:**

|  |  |  |
| --- | --- | --- |
| MEGKÜLDÉS | BEJELENTÉS | NYILVÁNTARTÁS |
| 6/D. § (2) A játszótéri eszköz időszakos  ellenőrzéséről készített jegyzőkönyv  egy példányát a kijelölt szervezet … a  területileg illetékes fővárosi és megyei  kormányhivatal részére az ellenőrzést  követő 15 napon belül köteles  megküldeni, egy példányt pedig az  üzemeltető részére átadni. | 6/D. § (3) Az üzemeltető a játszótér  és játszótéri eszköz létesítését,  telepítését és ezek állapotával  kapcsolatos változásokat 30 napon  belül bejelenti … a területileg  illetékes fővárosi és megyei  kormányhivatalnak | 6/D. § (3) … a játszótéri eszközök  biztonságosságáról szóló miniszteri  rendelet mellékletében  meghatározott, a nyilvántartási  adatlap tartalmi követelményeinek  megfelelő adattartalommal |

Játszótéri eszköz nyilvántartási lappal kell rendelkeznie az intézménynek.

**78/2003. (XI. 27.) Gkm rendelet**

**a játszótéri eszközök biztonságáról**

|  |
| --- |
| **2. §**  ***játszótér:*** az a külső vagy belső tér, amelyet játszótéri eszközök elhelyezésére  (telepítésére), illetve azok használatára létesítettek, függetlenül attól, hogy a létesítés  építésügyi hatósági engedély hatálya alá tartozik-e vagy sem;  ***játszótéri eszköz:*** játszótéri elhelyezésre szánt, valamint játszótéren elhelyezett olyan  eszköz, beleértve az alkotórészeket és a szerkezeti elemeket is, melynek  rendeltetése, hogy gyermekek játék céljára egyedül vagy csoportosan használják;  ***ellenőrzés:*** a telepített játszótéri eszköz vizsgálata és megfelelőségének  megállapítása a biztonságossági követelmények alapján, elsősorban a vonatkozó  szabvány figyelembevételével és szakmai értékítélet alapján értelmezett általános  követelmények szerint;  ***használatbavétel előtti ellenőrzés:*** olyan telepített játszótéri eszközre vonatkozó  ellenőrzés, amelyet kijelölt szervezet végez az eszköz használatbavétele előtt;  ***használatbavétel:*** játszótéri eszköz felhasználók részére való rendelkezésre  bocsátása a kijelölt szervezet által végzett ellenőrzést követően;  ***időszakos ellenőrzés:*** olyan használatban lévő játszótéri eszközre vonatkozó  ellenőrzés, amelyet kijelölt szervezet végez, az e rendeletben meghatározott  rendszerességgel;  ***üzemeltetés:*** a már használatba vett játszótéri eszköz üzemeltető általi rendszeres  ellenőrzése, karbantartása, szerelése, javítása, felülvizsgálata a biztonságossági  követelmények figyelembevételével;  ***üzemeltető:*** az a természetes vagy jogi személy, aki a játszótéri eszközzel  rendelkezni jogosult, vagy akit a játszótéri eszközzel rendelkezni jogosult annak  üzemeltetésére feljogosított. |

**78/2003. (XI. 27.) Gkm rendelet**

**a játszótéri eszközök biztonságáról**

|  |
| --- |
| **6. §** (1) A játszótéri eszközt a következő adatokat tartalmazó megjelöléssel ellátva kell  **forgalomba hozni** és forgalmazni:  a) a gyártó és az importőr **neve, címe**,  b) a játszótéri eszköz **megnevezése**, a gyártó által adott **azonosító jelölés**, amely a  játszótéri eszköz, valamint összeállítása egyedi azonosítására szolgál,  c) ha a játszótéri eszköz valamely szabványnak megfelel, a **szabvány jelzete**,  d) az ajánlott korcsoport,  e) a gyártás éve,  f) az **alapvonal jelölése** (amennyiben értelmezhető).  (2) A játszótéri eszközt a következő dokumentumokkal ellátva kell forgalomba hozni  és forgalmazni:  a) a játszótéri eszköz **általános terméktájékoztatója, telepítési, szerelési,**  **használati, ellenőrzési és karbantartási utasítása magyar nyelven (a**  **továbbiakban: használati és kezelési útmutató),**  b) a megfelelőségi **tanúsítvány** másolata.  **7. §** (1) A játszótéri eszközt a használati és kezelési útmutató előírásait figyelembe  véve kell **telepíteni és üzemeltetni**. **Az üzemeltető köteles a játszótéri eszközt**  **üzemeltetni.**  (2) A játszótéri eszköz üzemeltetőjének a játszótéri eszköz időszakos ellenőrzését  **kijelölt szervezettel háromévenként** kell elvégeztetnie.  (3) A játszótéri eszközök kijelölt szervezet általi ellenőrzése a biztonságossági  követelményeknek való megfelelőségre, azok állapotára, telepítési feltételeinek  megfelelőségére irányul.  (6) Kijelölt szervezet által nem megfelelőnek értékelt játszótéri eszköz **nem vehető**  **használatba.**  (7) A kijelölt szervezet által nem megfelelőnek értékelt vagy balesetveszélyessé vált  játszótéri eszközt az üzemeltetőnek kell **dokumentumokkal igazolt módon** a  biztonságossági követelményeknek megfelelő **állapotúra kijavítani vagy elbontani**,  és annak elvégzéséig az eszköz **használatát megakadályozni**. |

**Mi szükséges a 3 éves ellenőrzéshez?**

1. **Fogyasztóvédelmi bejelentés Nyilvántartás a játszótéri eszközökről**
2. **Saját (üzemeltetői ellenőrzés) Ellenőrzések, javítások**
3. **Tanúsítványok Tanúsítvány/megfelelőségi nyilatkozat**
4. **Korábbi ellenőrzési jegyzőkönyvek Új eszközökről is**
5. **Javításról készült feljegyzések Jegyzőkönyvek, feljegyzések**

**ELLENŐRZÉS MENETE:**

|  |  |  |  |
| --- | --- | --- | --- |
| Rendszeres ellenőrzés  Szemrevételezéses  ellenőrzés | Operatív ellenőrzés  1-3 havonkénti  ellenőrzés | Éves ellenőrzés  Fő ellenőrzés | 3 évenként ellenőrzés  Kijelölt szervezet által  végzett ellenőrzés |

**AZ ÓVODA UDVARÁN LÉVŐ JÁTÉK ESZKÖZÖK HIBÁI**

|  |  |  |  |
| --- | --- | --- | --- |
|  | Játékeszköz | Hiba | Fotó |
| 1. | kis gyermek hinta | Hiányzik 1 db hinta.  Pótolni kell. |  |
| 2. | Hátsó kék csúszdás mászóvár | -csúszda le van kopva  Csúszdafestékkel át kell festeni vagy a csúszda cseréje szükséges  -deszka törése  -korhadt deszkák |  |
| 3. |  | Kiálló csavar, korhadt deszka |  |
| 4. | Hajó | -korhadtak, be vannak szakadva a deszkák  -hiányzik a korlát egyik eleme  -hajó aljazata korhadt, beszakadt  -hajón a korlát teteje elkorhadt  -hiányzó korlát elem. Nem lehet újat rögzíteni, mert el van korhadva.  -a hajó tetején az aljzat balesetveszélyes, beszorulhat a kisgyermek lába  -nagy lyuk van a deszkán |  |
| 5. | Nagy mászóvár | Korhadt elemek  -kopott a felülete a csúszdának, csúszda festékkel javítható  -mászófal rétegelt lemez része lekopott |  |
| 6. | Iskola eresz-csatornájából kifolyó víz kimossa a földet, köveket. | -az eső által kimosott földnél baleset veszélyes perem keletkezett a beton mellett |  |

Sajnos ilyen súlyos hibák esetén a játszótéri eszközeink nagy része nem kapna használati engedélyt.

Az elhangzottak alapján addig nem lehetne ezeket használni, míg a hiba nem kerül kijavításra vagy a teljes eszköz lebontásra (a szalaggal történő elkerítés nem megoldás).

**Összegzésül:**

* **balesetveszélyesek az udvari eszközeink,**
* **3 évente esedékes hatósági ellenőrzés időszerű lenne és**
* **az eszközök javításra vagy bontására lenne szükség!**

**A 2025.06.19-én ismét újabb problémákkal szembesültünk:**

